Diari Oficial de la Generalitat Valenciana


Sumari del DOGV 4299, del 24-07-2002 (2002/8084)

ORDE de 19 de juliol de 2002, de la Conselleria de Justícia i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià.
-----------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/07/19/(1)/dof/vci/html**

### Dades del document

Número de DOGV
:   4299

Data del DOGV
:   24-07-2002

Secció del DOGV
:   I. DISPOSICIONS GENERALS

Número del document
:   2002/8084


Data del document
:   19-07-2002

Organisme emissor
:   Conselleria de Justícia i Administracions Públiques

Tipus de document
:   Ordre

Correcció d'errades

Anàlisi jurídica

 Descriptors 

:   * legislació
    * administració regional
    * treball temporal
    * personal contractat

ORDE de 19 de juliol de 2002, de la Conselleria de Justícia i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià. [2002/M8084]
  
L'article 5 del Text Refós de la Llei de la Funció Pública Valenciana, aprovat per Decret Legislatiu de 24 d'octubre de 1995, en la redacció donada per la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, determina els supòsits en què pot nomenar-se personal funcionari interí per a l'exercici temporal de llocs de treball. El mateix precepte disposa que la selecció de personal es realitzarà pel sistema abreujat que s'establirà reglamentàriament, amb respecte als principis d'igualtat, mèrit, capacitat i publicitat.
  
D'altra banda, l'article 8 del II Conveni Col·lectiu per al Personal Laboral al servici de l'administració de la Generalitat Valenciana, de 15 de maig de 1995, contempla la possibilitat de realitzar contractes laborals temporals en els supòsits prevists en el propi article, i a l'efecte han d'establir-se borses de treball.
  
El Reglament de Selecció, Provisió de Llocs de Treball i Carrera Administrativa del Personal comprés en l'Àmbit d'Aplicació de la Llei de Funció Pública Valenciana, aprovat per Decret 33/1999, de 9 de març, del Govern Valencià, establix en l'article 17 la previsió que la conselleria competent en matèria de funció pública dictarà les normes de constitució i funcionament de les borses de treball per al nomenament de personal funcionari interí i la contractació laboral temporal, alhora que fixa determinades bases a les quals han d'ajustar-se les referides normes. I, en l'apartat 2 de la disposició transitòria cinquena, ordena la constitució d'una comissió de seguiment i control de les borses esmentades, en els termes que reglamentàriament es determinen.
  
En atenció d'estos motius, fent ús de les facultats que tinc conferides i amb la negociació prèvia amb les organitzacions sindicals representades en la Mesa Sectorial de Funció Pública i en la Comissió d'Interpretació, Vigilància i Estudi del II Conveni Col·lectiu del Personal Laboral al servici de l'administració autonòmica, i d'acord amb el dictamen del Consell Jurídic Consultiu,
  
ORDENE
  
Article 1. Objecte
  
Esta orde té per objecte regular la constitució i funcionament de les borses d'ocupació temporal per a l'exercici provisional de llocs de treball, mitjançant el nomenament de personal funcionari interí o mitjançant la contractació de personal laboral temporal, segons corresponga a la naturalesa jurídica funcionarial o laboral d'aquells.
  
Article 2. Àmbit d'aplicació
  
La present orde serà d'aplicació a tot el personal funcionari de carrera i personal laboral fix de l'administració del Govern Valencià, exclòs el personal docent, investigador, estatutari de sanitat, de seguretat, d'administració de justícia i el personal pertanyent a qualsevol altre col·lectiu que es regule per les normes específiques.
  
Article 3. Principi d'especialitat
  
Les borses es constituiran atenent al principi d'especialitat, segons la naturalesa, sector o categoria dels llocs a proveir. Això no obstant, per afinitat de funcions, podran agrupar-se llocs de treball de diferents característiques, sempre que tinguen igual naturalesa funcionarial o laboral i pertanyen al mateix grup de titulació.
  
Article 4. Llocs a proveir mitjançant les borses d'ocupació temporal
  
Es proveiran a través de borses regulades les vacants definitives, els llocs temporalment vacants, que no puguen proveir-se de forma immediata per personal funcionari de carrera, amb dret a reserva a favor del titular i les substitucions per qualssevulla de les causes previstes legalment o reglamentària, la provisió de les quals no s'efectue d'acord al que disposa l'orde que regula la millora d'ocupació com a sistema de provisió temporal de llocs de treball.
  
Article 5. Constitució de les borses
  
1. Les borses de treball es convocaran mitjançant resolució de la Direcció General de Funció Pública.
  
2. Podrà concórrer-hi el personal que, havent participat en el procés selectiu per a l'ingrés en l'administració del Govern, haja aprovat els exercicis que es determinen, i acredite els requisits que li foren exigits per a participar en el procés selectiu.
  
3. Quan les necessitats ho requerisquen, si no hi hagués borsa de treball o esta fóra insuficient, o no poguera constituir-se d'acord a l'apartat anterior, la Direcció General de Funció Pública, prèvia negociació amb les organitzacions sindicals més representatives presentes en la Comissió de Seguiment, podrà convocar-ne la constitució mitjançant resolució que establirà el procediment d'accés, selecció i barem d'aplicació, d'acord amb el que preveu l'article 17 del Reglament aprovat per Decret 33/1999, del Govern Valencià.
  
Article 6. Procediment d'assignació de llocs vacants
  
Quan s'haja de cobrir amb caràcter temporal un lloc de treball per personal pertanyent a la corresponent borsa de treball, la Direcció General de Funció Pública citarà a qui corresponga per torn. Qui no acudesca a la crida o renuncie al lloc de treball ofertat no tornarà a ser cridat fins ser completada la borsa de treball. La incompareixença per causa de força major, degudament justificada, haurà de ser informada per la Comissió de Seguiment.
  
Article 7. Procediment abreujat de provisió de llocs vacants
  
Amb caràcter excepcional i quan siga urgent la necessitat de provisió temporal d'un lloc de treball i no hi haja borsa de treball, o quan l'exercici d'algun lloc requeresca una idoneïtat adequada en raó de l'especialitat de les funcions, la selecció del candidat podrà realitzar-se tot valorant la formació acadèmica i professional, l'experiència laboral i, si fa el cas, el resultat d'una entrevista. Amb autorització prèvia de la Direcció General de Funció Pública, la selecció de candidats podrà realitzar-la l'organisme o conselleria corresponent. En tot cas, el procés selectiu es farà públic, almenys, mitjançant anunci al tauler de la seu central i direcció territorial de la conselleria o organisme de dependència del lloc a cobrir durant 10 dies.
  
L'anunci haurà d'incloure, com a mínim, la informació següent:
  
Denominació, classificació i ubicació territorial de las places a cobrir.
  
Requisits per a participar en la selecció.
  
Termini, lloc de presentació i òrgan a què hauran de dirigir-se les sol·licituds, així com la documentació que, si fa el cas, s'hi haurà d'acompanyar.
  
Bases de la convocatòria i barem d'aplicació.
  
Tribunal o comissió de valoració.
  
D'estos nomenaments, se'n retrà compte a la Comissió de Seguiment.
  
Article 8. Composició de les borses de treball
  
L'orde de prelació en la formació de les borses de treball s'obtindrà del resultat de la suma de la puntuació obtinguda en l'exercici o exercicis superats en el corresponent procés selectiu, més la que resulte de la baremació de mèrits segons el barem previst en la convocatòria del procés selectiu corresponent i, altrament, el que es determine en la pròpia convocatòria de bossa de treball. Tindran preferència absoluta en l'orde els qui hagen aprovat major nombre d'exercicis en els processos selectius. En cas d'igualtat de puntuació prevaldrà la major obtinguda en el procés selectiu i, si persistira la igualtat, qui l'obtinga en el barem. De persistir l'empat, es realitzarà per sorteig.
  
Article 9. Efectes de la constitució de les borses
  
La constitució de nova borsa per qualssevol dels procediments que es regulen en la present orde produirà l'extinció de la precedent del mateix àmbit i igual especialitat.
  
Article 10. Barem de mèrits
  
1. Amb caràcter general, el barem de mèrits aplicable a les borses que es constituïsquen amb el personal aspirant que haja participat en processos selectius per a l'ingrés en l'administració del Govern Valencià, serà el previst en la convocatòria del procés selectiu corresponent.
  
2. Quan les borses es convoquen d'acord amb allò previst en l'apartat segon de l'article 5 de la present orde, el barem que hi resulte d'aplicació haurà d'ajustar-se als criteris següents:
  
1. Formació, fins a un màxim de 10 punts, d'acord als conceptes següents:
  
1.1 Titulació acadèmica. Per qualsevol títol acadèmic d'igual o superior nivell a l'exigit per a l'exercici del lloc de treball a proveir, amb exclusió del que siga necessari per a l'accés al lloc: 1,5 punts per títol, fins a un màxim de 3 punts. Només es puntuarà el títol o títols de major nivell; i s'hi entendran incloses aquelles altres titulacions necessàriament prèvies per a l'obtenció del de nivell superior
  
1.2 Cursos de formació i perfeccionament. Els cursos de formació i perfeccionament dels qual els interessats tinguen certificat o credencial d'assistència, convocats o homologats per centre o organisme oficial de formació, amb durada igual o superior a quinze hores, es valoraran fins a un màxim de 3 punts, segons l'escala següent:
  
De 100 o més hores 2 punts
  
De 75 a menys de 100 hores 1,5 punts
  
De 50 a menys de 75 hores 1 punt
  
De 25 a menys de 50 hores 0,5 punts
  
De 15 a menys de 25 hores 0,2 punts
  
En este apartat no es puntuaran els cursos de valencià ni d'idiomes comunitaris. Tampoc no es puntuaran els cursos d'una carrera acadèmica, doctorat, ni d'instituts universitaris, quan estos formen pare del pla d'estudis del centre; ni els cursos de preparació o formació relacionats amb processos d'especialització i de selecció d'empleats públics, de promoció interna, de plans d'ocupació i d'adaptació del règim jurídic del personal a la naturalesa jurídica dels llocs de treball.
  
1.3 Valencià. El coneixement de valencià es valorarà fins a un màxim de 3 punts, prèvia acreditació d'estar en possessió del certificat expedit o homologat per la Junta Qualificadora de Coneixements de Valencià, d'acord a l'escala següent:
  
Coneixement oral: 0,75 punts
  
Grau elemental: 1 punt
  
Grau mitjà: 2 punts
  
Grau superior 3 punts
  
Es puntuarà únicament el nivell més alt de coneixements de valencià que hom tinga, sempre que no constituïsca requisit del lloc a proveir. En este últim cas, es valorarà exclusivament estar en possessió de certificat de coneixements de valencià superior a l'exigit com a requisit, conforme a la puntuació de l'anterior escala.
  
1.4 Idiomes d'altres països de la Unió Europea. Es valorarà amb 0,2 punts cada curs complet d'un idioma d'un altre país de la Unió Europea, o l'equivalent si es tracta de cicles o, si fa el cas, 12 crèdits, corresponents a títol expedit per una universitat o escola oficial d'idiomes, públiques o legalment reconegudes per a impartir estudis amb validesa oficial; fins a un màxim d'1 punt.
  
2. Experiència professional, fins a un màxim de 10 punts, conforme als conceptes següents:
  
2.1 Temps de servicis prestat en llocs de treball de l'administració del Govern Valencià, o dels seus organismes autònoms, que pertanyent al mateix o superior grup de titulació al del lloc que haja de proveir-se i igual naturalesa jurídica funcionarial o laboral i, si fa el cas, sector, cos, escala, classe, subgrup i categoria professional: 0,1 punt per mes complet.
  
2.2 Temps de servicis prestats en llocs de treball de l'administració del Govern Valencià, o del seus organismes autònoms, que pertanyen al mateix o superior grup de titulació, sense altre requisit addicional: 0,075 punts per mes complet.
  
2.3 Temps de servicis prestats en altres administracions públiques, en llocs de treball del mateix o superior grup de titulació: 0,065 punts per mes complet.
  
2.4 Temps de servicis prestats en qualsevol administració pública, en llocs de treball de grup de titulació inferior al que s'haja de proveir: 0,05 punts per mes complet.
  
2.5 Temps de treball per compte d'altri, autònoms i professionals, en empreses privades o del sector públic, que no tinguen caràcter d'administració pública, sempre que el treball realitzat guarde relació amb la categoria professional, especialitat i funcions que corresponguen al lloc de treball que ha de cobrir-se: 0,025 punts per mes complet.
  
3. Dins del temps de treball a computar en l'experiència, s'hi inclourà el legalment qualificat de pràctiques en la contractació laboral i en els processos d'ingrés en la funció pública, així com els períodes treballats per a l'obtenció d'una especialització o l'exercici d'alguna professió.
  
4. L'experiència en les administracions públiques s'ha d'acreditar mitjançant certificació expedida pel corresponent registre de personal. El treball realitzat fora de les administracions públiques, ha de provar-se amb el contracte laboral o certificació de l'empresa i el document o certificat expedit per l'òrgan competent de la Seguretat Social, que acredite haver cotitzat al corresponent sistema de previsió durant tot el temps que s'al·legue i en el grup de cotització que corresponga a la categoria professional a què es referix l'anterior paràgraf 1.2.5. Quan hi escaiga, i en substitució dels documents esmentats, s'aportarà certificació oficial que acredite haver-hi cotitzat. La present orde serà d'aplicació a tot el personal funcionari de carrera i laboral fix de l'administració del Govern Valencià, exclòs el personal docent, investigador, estatutari de sanitat, de seguretat, d'administració de justícia i el personal pertanyent a qualsevol altre col·lectiu que es regule per normes específiques, règim especial o la mutualitat corresponent.
  
5. Als exclusius efectes del present barem, els llocs de treball la naturalesa jurídica dels quals s'haja modificat, es considerarà que sempre han tingut la mateixa que tinguen en el moment de constitució de la borsa.
  
6. Si fóra necessari, en la resolució per la qual es convoque la borsa s'efectuaran les adaptacions necessàries de la puntuació que s'establix en els apartats anteriors a l'objecte que, tot respectant el percentatge que cadascun suposa, la màxima puntuació que puga obtindre's en la baremació de mèrits siga equivalent al quaranta per cent de la puntuació màxima total que un aspirant puga assolir en el procés.
  
7. En funció dels grups de titulació i sector d'administració dels llocs a cobrir, la resolució del director general de Funció Pública per la qual es convoquen borses d'ocupació temporal podrà, prèvia negociació amb els representants sindicals presents en la Comissió de Seguiment, ajustar el contingut del barem a les funcions dels llocs a cobrir:
  
Onze. Comissió de Seguiment
  
D'acord amb la disposició transitòria cinquena del Reglament de Selecció, Provisió de Llocs de Treball i Carrera Administrativa, aprovat per Decret 33/1999, de 9 de març, del Govern Valencià, es constituirà una Comissió de Seguiment, la composició, les funcions i el règim de la qual s'establiran reglamentàriament.
  
Disposició transitòria
  
Les borses de treball existents el dia de publicació d'esta orde, seguiran en vigor fins que es constituïsquen les del respectiu àmbit i especialitat que han de substituir-les, conforme al que preveu l'article quint de la present orde.
  
Disposició derogatòria
  
Queda derogada l'Orde de 30 de gener de 2002, de la Conselleria de Justícia i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià (DOGV núm. 4.184 de 06.02.2002).
  
Disposicions finals
  
Primera
  
Es faculta el director general de Funció Pública per tal que dicte tots els actes i les resolucions necessàries per al compliment i l'execució d'esta orde.
  
Segona
  
La present orde entrarà en vigor el dia següent de la seua publicació en el Diari Oficial de la Generalitat Valenciana.
  
València, 19 de juliol de 2002
  
El conseller de Justícia i Administracions Públiques,
  
CARLOS GONZÁLEZ CEPEDA


Còpia Permalink ELI